
Нашата консултация, Агенцията за социално подпомагане за новите преизчисления

Агенцията за социално подпомагане съобщава, че считано от 01.01.2026 г. Интегрираната информационна система на АСП е въведена в експлоатационна среда за работа с евро. Отпуснатите до 31.12.2025 г. социални плащания са превалутирани съгласно чл. 45, ал. 1 от Закона за въвеждане на еврото в Република България, като закръгляването е извършено в полза на гражданите. От гражданите не се изисква предприемането на каквито и да е действия, за да получат помощите си в евро. Само при промяна в банковата сметка или при желание за промяна в начина на изплащане на помощта следва да бъде подадено заявление в дирекция „Социално подпомагане" по настоящ адрес. Въз основа на Постановление на Министерския съвет № 175 от 3 септември 2025 г., с което е определен размер на линията на бедност за 2026 г. от 390,63 евро, са актуализирани и размерите на социалните помощи. Новите, актуализирани размери на помощите ще се прилагат за месец януари 2026 г. и ще бъдат изплащани през месец февруари 2026 г.

Основата за подпомагане, на чиято база се определя правото на месечна социална помощ и на целевата помощ за отопление, е в размер на 30% от линията на бедност, т.е. 117,19 евро.

Доходният критерий за отпускане на месечна целева помощ за заплащане на наем на общинско жилище е 390,63 евро общ доход на семейството.

Максималният размер на еднократната помощ за инцидентно възникнали жизненоважни потребности е до 1171,89 евро, а на еднократната целева помощ за издаване на лична карта е до 117,19 евро.

Размерите на семейните помощи за деца нямат промяна и също са превалутирани в евро.

Помощта за ученици, записани в първи, втори, трети, четвърти и осми клас за учебната 2025/2026 година е 300 лв., или 153,39 евро, като вторият транш от нея в размер на 76,70 евро ще бъде изплатен през месец март 2026 г.

При преценка на правото на отпускане на еднократната помощ за бременност по чл. 5а от Закона за семейни помощи за деца (ЗСПД) и на месечните помощи за отглеждане на дете до навършване на една година по чл. 8 от ЗСПД, средномесечният доход за предходните 12 месеца, предхождащи месеца на подаване на заявлението-декларацията следва да е до 439,71 евро.

При преценка на правото на отпускане на месечните помощи за отглеждане на дете до завършване на средно образование, но не повече от 20-годишна възраст по чл. 7 от ЗСПД, средномесечният доход за предходните 12 месеца, предхождащи месеца на подаване на заявлението-декларацията следва да е до 388,58 евро за отпускане на пълния размер на помощта и от 388,59 евро до 439,71 евро за отпускане на 80% от пълния размер на помощта.

Месечната финансова подкрепа за хората с трайни увреждания над 18-годишна възраст за 2026 г. е в размер, както следва:

-
при степен на увреждане от 50 до 70,99 на сто - 27,34 евро;

-
от 71 до 90 на сто - 58,59 евро;

-
над 90 на сто - 97,66 евро;

-
над 90 на сто степен на увреждане с определена чужда помощ, които получават пенсия за инвалидност поради общо заболяване или поради трудова злополука или професионална болест - 117,19 €

-
над 90 на сто степен на увреждане с определена чужда помощ, които получават социална пенсия за инвалидност или пенсия за военна инвалидност, или пенсия за гражданска инвалидност, или наследствена пенсия - 222,66 €

Хората с трайни увреждания имат право и на целеви помощи, определени като процент от линията на бедност, включително: помощ за закупуване на лично моторно превозно средство - до 1562,52 евро, помощ за приспособяване на жилище - до 781,26 евро, помощ за балнеолечение и/или рехабилитационни услуги - до 312.50 евро, както и помощ за покриване на разходите за един придружител - до 312.50 евро.

С Постановление на Министерския съвет № 243 от 13 ноември 2025 г., в сила от 01.01.2026 г., е определен размерът на минималната работна заплата за страната - 1 213 лв. (620,20 евро), като часовата ставка за положен труд по механизма „Лична помощ" е 10,23 лв. (5,24 евро).

Подробна и актуална информация за всички видове помощи в евро е публикувана на официалната интернет страница на Агенцията за социално подпомагане в съответните тематични рубрики.

https://asp.government.bg/bg/novini-i-akcenti-asp/asp-preminava-kum-rabota-v-evro/

История на еврото

Еврото е въведено като виртуална валута на 1 януари 1999 г., заменяйки европейската валутна единица (ЕКЮ), а банкнотите и монетите влизат в реално обръщение на 1 януари 2002 г. Създадено за улесняване на търговията и интеграцията, то се администрира от Европейската централна банка (ЕЦБ) и днес се използва от над 300 милиона души в еврозоната. Амбицията за Икономически и паричен съюз (ИПС) датира от края на 60-те години, а Маастрихтският договор (1992 г.) поставя правната основа.

Интересно е обаче, че еврото достига популярност за по-малко от 20 години след въвеждането му на 1 януари 1999 г. Това е един сравнително кратък период на съществуване, ако бъде сравнен с останалите световни валути като американския долар, швейцарския франк, британския паунд и т.н. Какви са причините, за да достигне еврото такава масова популярност и какво е било развитието на европейската валута? Отговор на тези въпроси може да ни даде единствено поглед назад. Повече за интересната история на еврото разказваме в следващите редове. Идеята за еврото След осъществената идея за създаването на единен съюз сред европейските народи, известен като Европейски съюз, логично възниква и идеята за въвеждането на единна валута в страните членки от този съюз. Целта е да се улесни търговията в границите на общността и да се утвърди икономическата и финансова стабилност на всички страни членки от този съюз.  Идеята за единната валута възниква в самия край на миналото хилядолетие, но бива осъществена едва в началото на сегашното. Това е и първият любопитен факт около историята на еврото – то се развива на прага на две десетилетия, два века и две хилядолетия.

История на единната европейска валута

Като една млада валута, еврото няма богата история. За сметка на това обаче, историята на еврото е изпълнена с изключително интересни моменти.  Тя е впечатляваща именно поради факта, че е уникална – няма друга такава валута в световен мащаб, която да трябва да бъде единна и официална за толкова много и различни народи. Подготовката за въвеждането на еврото води своето начало в недалечната 1992 година. Тогава никой все още не е знаел нито как ще изглежда самата валута, нито какво ще бъде нейното наименование.  Всички тези въпроси са решени в рамките на 10 години, за да може 1 януари 2002 година да бъде официалната дата, на която еврото да влезе в обръщение. Точно тези 10 години, през които е било създадено еврото, крият най-интересните моменти от неговата история. Важен момент от историята на въвеждането на еврото е създаването на институцията на ЕС, известна като Европейска централна банка (ЕЦБ). Европейската централна банка е институцията, която отговаря за еврото.
Истинско предизвикателство е създаването на валута, която да бъде национална за много народи, различаващи се в своята култура и манталитет. Изборът на име за валутата е първият труден момент, пред който се изправят европейските лидери. По-голямата част от предложенията носели в себе си национален подтекст. „Дукат”, „флорин” или „евромарка”- това били само една част от тях. Основните критерии за името били то да бъде еднакво на всички официални езици на страните от Европейския съюз (ЕС), като се отчитат различията между азбуките, и да бъде опростено и лесно за произнасяне.  Преди всичко обаче то трябва да е представително за Европа. Затова през 1995 г. е взето решението единната валута на Европейския съюз да се нарича евро – наименование, което отговаря на всички тези критерии.

Освен наименованието, трябва да бъде измислен и символ на валутата. Критериите за символа са сходни – той трябва да бъде ясно свързан с Европа, атрактивен и лесен за изписване. Изборът за символ е направен от тогавашния председател на Европейската комисия и комисаря по икономическите и финансови въпроси. В основата на символа на еврото е залегнала гръцката буква „епсилон“, напомняща за люлката на европейската цивилизация. Естествено, буквата „E“ е и началната буква на думата „Европа“. Двете удебелени успоредни хоризонтални линии символизират стабилността на валутата.

Дизайн на единната валута. Най-интересен обаче остава процесът по избор на дизайн и купюрен строеж на валутата, която да символизира за люлката на европейската цивилизация. Дизайнът на банкнотите трябва да включва в себе си единствено и само мотиви, които са обединяващи за цялата европейска общност. Върху банкнотите не трябва да присъстват елементи с какъвто и да било „национален привкус”. Ето защо през 1995 г. Съветът на Европейския паричен институт подбира две от дадените 18 предложения за теми за мотивите върху банкнотите. Това са „Епохи и стилове в Европа“ и „Абстрактен/модерен дизайн“. Единствените думи, които могат да фигурират върху банкнотите , са наименованието на валутата и инициалите на ЕЦБ. В крайна сметка, дизайнът, който бива избран за еврото, включва в себе си архитектурни мотиви, които са общо обединяващи за цяла Европа. Липсват каквито и да било изображения на човешки скулптори или мотиви, които да могат да бъдат причислени към дадена националност или пол.

На гърба на банкнотите е изобразена карта на Европейския континент без граници – символ на обединението на народите. Освен самия дизайн, също толкова важно е той да бъде съчетан с подходящи защитни елементи, които да направят банкотите възможно най-трудни за фалшифициране. Такива елементи при еврото са водният знак, релефът, преливащият се номинал, холограмите. За разлика от банкнотите, при евромонетите националните мотиви са силно застъпени. Там държавите, в които се емитират монетите, определят какви знакови за тяхната култура или история елементи да поставят на гърба на монетите.

Те трябвало да бъдат свързани с една от трите теми: „архитектурен и декоративен стил” , „цели и идеали на Европейския съюз”, „европейски личности”. Както днес можем да видим, тези теми дават възможност за много широк избор на мотиви. Това е и причината колекционирането на евромонети от различни държави с изобразени различни мотиви на гърба си да се е превърнало в хоби за немалко хора. Почти всички туристи, пътуващи из Европа, запазват монетка от страната, която са посетили.

Как незрящите могат да разпознават еврото?

Основната цел е незрящите и слабовиждащите да се научат да разпознават различните номинали на евробанкнотите и евромонетите и да не станат жертва на измами в преходния период.

Как се различават евробанкнотите

На лицевата страна на всяка евробанкнота има релефни линии по левия и десния край. Номиналната стойност може да бъде разпозната по броя на прекъсванията в тези линии:

– при банкнотите от 5 и 50 евро между релефните линии няма прекъсвания;

– при банкнотите от 10 и 100 евро има едно прекъсване;

– при банкнотите от 20 и 200 евро прекъсванията са две.

Освен това всички банкноти се различават по размер и цвят, а релефът на номиналната стойност ясно се усеща при допир.

Отличителни белези при евромонетите

Монетите също могат да бъдат разпознати чрез допир, най-вече по страничните им ръбове, известни като гуртове.

– монетата от 2 евро има букви, издълбани върху фино назъбен гурт;

– 1 евро е с фино назъбен гурт и три гладки сектора;

– 50 и 10 цента имат по-големи напречни вдлъбнатини по целия гурт;

– 20 цента е с гладък гурт и седем напречни вдлъбнатини;

– 5 и 1 цент са с гладък гурт;

– 2 цента имат гладък гурт с фина надлъжна бразда.

Помощ от технологии и практични решения

Също така, може да се използва и специално разработения шаблон, който позволява бързо да се определи номиналът на банкнотата чрез сравняване на размера и, мобилното приложение BeMyEyes за разпознаване на банкнотите, както и портмоне с отделни джобчета за различните номинали. Може да се използват и плащания с карта, докато се свикне с новата валута.

Съвременните технологии в помощ на глухи и слабо чуващи. Кохлеарен имплант

Кохлеарен имплант е електронно устройство, което помага на загубилите слуха си да чуват. Има външни и вътрешни части. Имплантът не възвръща нормалния слух, а само го  имитира, като стимулира директно слуховия нерв с електрически импулси. Състои се от няколко части. Външни, речев процесор с микрофон, който избирателно приема звуковите вълни и по тънък кабел ги предава към предавателя. Предавателят, е вторият елемент от кохлеарният апарат, който предава звуковата информация към вътрешния приемник. В самия  предавател е вграден магнит, който през косата и кожата на черепа се държи за приемника. Вътрешните елементи са.  Приемник, вгнезден в черепната кост. Той превръща звуковите вълни в електричество  и ги предава по електродите към слуховия нерв( кохлеата). 

Принцип на действие. Външен звуков процесор приема звуковите вълни от околната среда и ги предава на вътрешната част. Приемателят в черепната кост над ухото преобразува звука в електричество и го предава към кохлеата. Електродите в нея са в пряк досег със звуковите рецептори. По този начин електрическият импулс заобикаля увредените части в средното или вътрешното ухо, достига до слуховия нерв, пътува по него и се обработва от мозъка. Речевият процесор – в зависимост от марката и модела – се зарежда с две или три еднократни батерии тип 675, батерия АА или със собствена акумулаторна батерия. Колко често се сменят батериите зависи от много фактори, като един от тях е настройката на процесора. Повечето потребители дават сведения за изтощаване на батериите на всеки два или три дни, като акумулаторните траят по-малко от еднократните. 

Не всеки, загубил слуха си, може да се възползва от кохлеарен имплант. Екип от хирург и аудиолог определя дали пациентът е подходящ кандидат. Най-често общите изисквания за имплантиране са:
· двустранна тежка до пълна невросензорна глухота 

· неувреден слухов нерв 

· минимална полза от слухови апарати 

· добри езикови и комуникационни умения 

· желание за развитие на слуховоречевите умения 

· реалистични очаквания към чуването с имплант.

За успешно се смята имплантирането, което води до подобрен слух (особено подобрено възприятие на човешка реч) и говор. За най-добри кандидати традиционно се считат следречево оглушелите възрастни (загубили способността си да чуват след усвояване на речеви умения), които имат слухова памет и могат лесно да се пригодят към чуване с импланта, както и децата до 3 г. с вродена или придобита предречева глухота, които ще изградят речта и слуховата си памет изцяло върху слух с импланта. Вече се приема, че и пациенти извън тези групи, като например възрастни с предречева глухота, могат да подобрят качеството си на живот с кохлеарен имплант. Резултатите за всеки са строго индивидуални, като зависят и от подходящата рехабилитация на слуха и говора, семейната подкрепа и постоянството в ползването на импланта. При поставянето на импланта се губи остатъчният слух и по тази причина имплантация не се препоръчва на хора с лека и средна загуба на слуха, както и на хора, чийто слух може да бъде подобрен чрез други консервативни или оперативни методи.

Поставяне на кохлеарен имплант. Вътрешните части се поставят оперативно под обща упойка, като процедурата трае от два до четири часа. Хирургът пробива мастоидната кост зад ушната мида (като предварително обръсва косата на мястото на разреза), за да достигне кохлеата, където поставя електродите. Приемникът се вгражда в черепната кост над ушната мида. Преди приключване на операцията имплантът се тества. В някои болници операцията е амбулаторна, а в други пациентът остава под наблюдение един-два дни. Поставената превръзка се сваля най-рано след 24 часа, а самият имплант се програмира и включва най-рано след две седмици. Възстановяването от операцията е индивидуално, като много пациенти успяват да се върнат към обичайното си ежедневие още на следващия ден. Временни странични ефекти от поставянето на импланта са световъртеж, нарушен баланс, безчувственост на мястото на разреза, загуба на вкус и сухота в устата и изменяне на формата и позицията на ушната мида. С кохлеарен имплант звуковото възприятие е различно от това, на което са свикнали нормално чуващите. Тези, които някога са имали слух, а след загубата му ползват имплант, описват човешкия глас като гласа на робот, на компютър, на Мики Маус, на Чип и Дейл. В първите месеци след активацията на импланта пациентите се учат да чуват, като свързват източник със звук и „компютърният“ оттенък на звука избледнява, когато мозъкът свикне на новата стимулация. Речевият процесор на импланта се програмира според нуждите и желанията на пациента, а при малките деца според наблюденията на родителите и рехабилитаторите им. Честите настройки на импланта в първите месеци след активацията помагат на пациента да свикне с новия звук и да извлича от него максимална полза. Подобренията в речевото възприятие са разнообразни като съществуват и пациенти без съществена полза от импланта. Предречево оглушелите имат нужда от слуховоречева рехабилитация, за да се научат да разбират звука и най-вече човешката реч, която чуват с импланта. Редовни занимания със сурдопедагог и логопед помагат на имплантираните деца да проговорят правилно. Докато първите импланти предавали само най-основните звукови стимулации, модерните кохлеарни импланти са чудеса на електрониката. Най-новите поколения процесори позволяват на огромна част от потребителите си да разбират човешката реч звуково, без нужда от разчитане по устните на говорещия. По този начин глухият човек може да общува в разнообразни ситуации (в шумни помещения, по телефона), да възприема музика, радио и телевизионни програми. Въпреки че не възвръщат нормалния слух, кохлеарните импланти помагат на много глухи хора да чуват като тежкочуващи с лека до средна загуба на слуха.
Фестивалът „Здравей, здраве!“

с първо издание в Плевен
В два поредни дни, 28 февруари и 1 март (събота и неделя), Плевен беше домакин на първото издание на фестивала „Здравей, здраве!“. Събитието събра на едно място лектори, терапевти, треньори и  вдъхновяващи личности, които представиха разнообразни практики и знания в полза на здравето. Официалното откриване бе на 28 февруари, събота, от 10:00 часа в зала „Катя Попова“. Фестивалът има за цел да популяризира здравословния начин на живот във всичките му измерения физическо, емоционално, ментално и духовно здраве. Събитието се организира изцяло на доброволчески принцип, с подкрепата на Община Плевен, и поставя акцент върху идеята „хората за хората“. В рамките на двата дни посетителите можаха да се включат в лекции, беседи, демонстрации и музикални събития, които разкриват свят от практики за по-здрав и осъзнат живот. Всички събития бяха с вход свободен и се проведоха в зала „Катя Попова“, гр. Плевен.

ПРОГРАМА НА ФЕСТИВАЛА:

Официално откриване 

Дарин Божков – „Здраве и финоенергийна среда в съвременното жилище“ 

Живко Желев – „Сила и здраве, като се научим да мислим. Една практика от Учителя“ 

Галина Герасимова – „Здравето и четирите стихии“ 

Доц. Анна Гаврилова – „Какво не знаем за билките и хранителните добавки на растителна 

основа?“ 

Живко Стоилов - „Паневритмията – холистична практика“ 

Албена Маринова – „Йога – култура на движението“ 

Борислав Цветков – „Гонг медитация“ 16:30 ч. - Борислав Цветков – „Гонг медитация“ 

Антонио Костов – „Спортът, децата и родителите“ 

Концерт на ученици и връчване на награди от конкурса „Здравето е сила и богатство“ 

Спас Мавров – „Хранене и здраве на старите българи“ 

Теодосий Теодосиев – „Здравословната интелигентност“ 

Аида Марковска – „Авторитетите в рода и тяхното значение за реда и просперитета“ 

Д-р Людмила Емилова - „Хиперинсулинизъм и диабет тип 2“ 

Александър Асенов - Концерт: „Фантазии за пиано по песни на Учителя“ 

Константин Драгов - „Силата на дишането и медитацията“ 

Част от фестивалната програма е и конкурс за ученическо творчество на тема „Здравето е сила и 

богатство“. Той включва два раздела -литературно творчество (стихотворение, разказ, есе) и изобразително изкуство, с участници в две възрастови групи: до 14 години и от 15 до 19 години. 

Компетентно жури оценяваше творбите по критерии за оригиналност, експресивност, естетическо оформление и съответствие с темата. Във всяка възрастова група бяха присъдени награди.

153 г. от обесването на Апостола

Малко познати имена в нашата история

Данаил Попов, Наричат го „първата ръка на Апостола” и „един от главните стълбове на революционното дело вън от България”. Данаил Попов е роден в гр. Плевен. Той е от тези съратници на Васил Левски, които остават в сянката на Христо Иванов – Големия и Георги Данчов – Зографина. Така името му потъва в забвение, с изключение на паметта, която свенливо кътат няколко улици, кръстени на него. 

А тъкмо от неговия дом в Турну Мъгуреле Апостолът тръгва към България да посява семената на свободата в българските земи. По идея на Попов през 1869 г. Левски създава в Плевен първия в страната местен революционен комитет, с което се поставя началото на изграждането на Вътрешната революционна организация (ВРО). Именно на него Дякона поверява цялата си кореспонденция с Българския революционен централен комитет (БРЦК), Русия, Румъния и Сърбия. Той единствен има право да чете всички получавани от и до Левски писма и да прави техни копия.

Зимни олимпийски и параолимпийски

игри 2026. Кралицата на Доломитите“

През 2026 г. Италия е домакин на Зимните олимпийски и параолимпийски игри „Милано Кортина“, съответно от 6 до 22 февруари и от 6 до 15 март. Кортина д'Ампецо е град и община в североизточна Италия, провинция Белуно, регион Венето. Разположен е на 1211 m надморска височина. Градът е важен зимен курорт. В него е трябвало да се проведат зимните олимпийски игри през 1944 г., които са отменени поради Втората световна война. От 26 януари до 5 февруари 1956 г. в Кортина се провеждат седмите зимни олимпийски игри.  Кортина д'Ампецо е един от първите ски курорти в света,. Разположен е в широката и слънчева долина Ампецо. Ски курортът разполага със 120 км писти. 27 лифта, които гарантират безупречен транспорт за гостите. Основните ски зони са Cortina Cube (Crystal, Faloria и Mietres), Tofana и Lagazuoi-5 Torri, Зоната за зимни спортове е разположена между 1224 до 2 924 м. надморска височина. Кортина д'Ампецо е подходящ за всички нива скиори, а също и за сноубордисти. Курортът предлага и чудесна възможност за пазаруване, има над 200 бутика. Забавлението продължава и в изисканите ресторанти, нощни клубове и пиано барове. В Кортина д'Ампецо можете да се отдадете на благороднически спортове като поло или голф. Голямо разнообразие от предлагани спортове , което е гаранция за чудесно преживяване дори и за тези , които не карат ски. 

Невероятните предложения за зимни спортове в Кортина, включват FREE DOLOMITES - неограничено забавление за пристрастените към адреналина; перфектни писти на всички нива и техники;, най-стръмната черна ски писта в цялата зона на Dolomiti Superski е за всички онези, които искат да постигнат своите ски постижения; чисто нов Snowpark ,подходящ и за любителите на свободния стил, с най-красивите ски-маршрути в Доломитите, спиращи дъха гледки извън пистите, както и така модерните спортове като snow-kiting, ice-driving, heli-skiing, ice-climbing. и много други. За привържениците на философията „За по-бавен живот“ се предлагат и SLOW DOLOMITES - природа, която ви раздвижва, невероятни пътеки за бягане, вълшебни екскурзии със снегоходки в приказните гори на природен парк Ампецо Доломити, както и Slow-Ski (Бавни-ски), най-новата ски тенденция за любителите на природата , на специални писти в ски зоната Фалория, оборудвани със зони за релакс и пейки, където скиорите могат да си отдъхнат и да се насладят на панорамата на Доломити.

Плевен от времето на траките,
Вълчитрънско златно съкровище

Вълчитрънското съкровище е намерено през 1924 година край с. Вълчитрън, област Плевен и е най-голямото тракийско златно съкровище, открито на територията на България. При копане на лозе случайно е открито най-голямото златно съкровище, познато на българската археология и състоящо се от 13 съда изработени от сплав в следния състав: злато – 88,15 %, с естествени примеси от сребро 9,7 %, мед 1,74 % и желязо – 0,4 %. Общото му тегло е 12,5 килограма чисто злато. Състои се от 13 предмета: седем имат формата на похлупаци с различни диаметри и удължени луковични дръжки в средата (наподобяващи ударните инструменти-цимбали). Един съд наподобява кантаросовиден кратер със силно издължени и извити настрана дръжки и е с тегло от 4,5 килограма чисто злато. Четири са дълбоки чаши с извити нагоре дръжки (като едната чаша е значително по-голяма). Има и трилистен съд, съставен от три бадемовидни тела, свързани помежду си с тръбички и обща тройно разклонена дръжка, така че да образува система от скачени съдове. Съкровището се амира на две големи групи. В първата влиза голям златен кантарос (чаша с две дръжки) с тегло около 4 кг, а също така един голям и три малки киатоса (чаша с една вертикална дръжка). Декорацията на съдовете е сравнително бедна. Тя представлява релефни ръбове с диагонално насечено разположени по дължината дръжки. Първата група съдове е изследвана в детайли от археолозите Андрю Шерад и Тимоти Тейлър. Те посочват паралели от континентална Гърция, това са гроб №4 в Кръг А на Микена, където е открит подобен сребърен кантарос, а също и златен кантарос, случайно открит в Тива. Други подобни съдове са част от съкровищата от Ръдени, Румъния и Крижовлин, Украйна. Трите находки съдържат кантароси и чаши за пиене. Подобни капаци са част от колекцията на В. Божков, без информация къде са намерени.  Съкровището е датирано към края на бронзовата епоха, т.е. към XVI-XII век пр.н.е. Предполага се, че съдовете са били използвани за религиозни ритуали, изпълнявани от тракийските царе-жреци.  Съкровището се съхранява в Археологическия музей в София, негово копие – в Регионалния исторически музей, Плевен.

Традиции

На празника Сирни заговезни
в центъра на Плевен 
Звънците на десетки малки и големи кукери огласиха на 22 февруари 2026 центъра на Плевен. С традиционния Кукеров хоровод градът отбеляза за трета поредна година празника Сирни заговезни, ден за прошка! Участниците в шествието тръгнаха от ДКТ "Иван Радоев" и преминаха през централната пешеходна зона, за да изгонят злите сили и да пожелаят здраве. Организатор на инициативата отново е Община Плевен, съвместно със Северняшкия ансамбъл за народни песни и танци "Иван Вълев", кукерска група от град Долна Митрополия, детски кукерски групи от детските градини „Дружба“, „Щастливо детство“, „Щурче“, „Иглика“, „Калина“, деца от ОУ „Стоян Заимов“ - гр. Плевен и ученици от ОУ „Христо Ботев“ - с. Брест, имаше и малък представител на с. Петърница. В празника се включиха и танцовите състави на Клуб „Веселяци”, Клуб „Българско хоро”, Клуб за народни хора при читалище „Лик - 1959” и ФТК „Комудара”. Кулминацията на шествието бе на централния площад „Възраждане“, където имаше представяне на всяка от участващите групи, изви се и празнично хоро.

Сирни заговезни е празник, наричан още Неделя на прошката. През 2026 г. той се отбелязва на 22 февруари – винаги 7 седмици преди Великден и в навечерието на Великия пост в православния календар. Свързан е с християнската традиция на взаимното опрощение. Православните християните се подготвят за Великият пост, чрез най - важното прошката, поискана и дадена с чисто и смирено сърце.
На този ден хората си казват:

„Прости ми!“

„Простено да ти е!“

Смисълът е да се пречистим духовно и да влезем в поста с чисто сърце и мир помежду си! Характерните народни обичаи и традиции на този ден са:

- Прошка от по-възрастните – младите посещават родители, кръстници и роднини.

- Палене на огньове – прескачат се за здраве и пречистване.

Кукерски игри – маскирани мъже гонят злите сили и носят плодородие.

-Хамкане – връзва се бяла халва или яйце на конец и децата се опитват да го захапят без ръце.

Сирни заговезни е и последният ден, в който се ядат млечни продукти преди поста. От следващия ден започват Великите пости.

Първи март – празникът на

мартениците и пролетта

Първоначално мартеници носели само младите жени и децата, но в последствие всички започнали да си ги разменят. В миналото българите си закичвали мартеници на всички части от тялото, включително на шията и краката, като понякога това дори било свързвано със социалното положение на човека. Така например младите неомъжени девойки носели мартениците си от ляво на дрехите си, младите ергени ги закачали на кутрето на лявата си ръка, а женените мъже си слагали мартеница в десния чорап.  В днешни дни най–разпространено е те да се носят на ръката под формата на гривна или закачени за някоя от дрехите. Това се прави и за здраве и успех през предстоящата година.  Също така старите българи вярвали, че в природата съществувала някаква зла сила наричана „лошотия“, която се събуждала през пролетта и на мартеницата била приписвана магическата сила да предпазва хората от нея. Въпреки това мартениците се носят само за определен период от време, свързан със знаците на приближаващата пролет, цъфнали дървета, среща с първите долитащи прелетни птици, щъркели, лястовици или жерави. В миналото в различните краища на България свалянето на мартениците е било свързвано с различни предсказания. Хората от Южна България, например, вярвали, че мартеницата, носена на китката трябвало да се свали, когато човек видел щъркел и ако птицата не летяла това означавало, че лятото ще е много мързеливо. Мартениците от врата пък се сваляла, когато се види лястовица, за да стане шията грациозна и дълга като на птица. В други краища на страната девойките поставяли мартеницата си под голям камък и така гадаели за бъдещия си съпруг. Точно след половин година те се завръщали на същото място и ако по мартеницата имало полепнали мравки техният, избраник щял да бъде беден. В Пирин пък съществувало друго поверие, свързано с камъка и насекомите. Според него, ако по мартеницата имало мравки, това значело, че през годината се очаква успех в отглеждането на много кози и овце, калинките предсказвали, че човекът ще има едър рогат добитък, а паякът – отглеждане на магаре. Ако хората искали да бъдат румени и здрави, трябвало да закачат мартеницата си на цъфнало дръвче, а ако искали да избягат от всичко зло, те трябвало да я хвърлят в течаща вода, която да отнесе злините.

В последно време около произхода на мартениците се заражда спор. Според една от версиите този амулет води началото си още от времето, когато траките са живяли по нашите земи и закачали червени конци на добитъка си, за да го предпазят от болести. Другата теория пък ни  отвежда в периода, когато хан Аспарух започва да сформира българската държава. С тази версия са свързани и три от легендите за мартеницата. Макар и сами по себе си различни, преданията се обединяват около това, че хан Аспарух получил съобщение от красивата си сестра Хуба под формата на бял конец, привързан към крака на птица – сокол, гълъб или лястовица, в зависимост от историята. По време на пътя птицата се наранила и така конецът се оцветил и в червено. Зарадван от скъпата вест от сестра си, хан Аспарух накичил целия си народ с такива конци откъдето се смята, че произлиза и съвременната традиция.

Независимо от своя произход, мартеницата остава един от най–емблематичните и обичани символи на България. Бяло–червеният конец е това, което в един ден свързва всички българи, независимо от това къде се намират. Именно за това, ние от екип „Българска история“ ви пожелаваме честита Баба Марта и много здраве и успехи през остатъка от годината.

Постните рецепти отново са актуални. Започнаха Великденските пости

Все повече хора спазват постите, водени от различни мотиви. Но 40 дни пости са дълго време и дори и най-изобретателните домакини, които имат дълъг списък с постни рецепти в даден момент се питат какво постно ястие да приготвят.

Две рецепти за постни салати

Салата с нахут и печени чушки / печен пипер
Салатата с нахут и печени чушки / печен пипер е една от тези салати, които по време на постите могат да се ползват и като основно ястие. Салатата с нахут и печен пипер / печени чушки е много засищаща и без проблеми може да замени както постен обяд, така и постна вечеря.

Необходими съставки: нахут, 1 чаена чаша; печени чушки, 4 бр; чесън, 4 скилидки; магданоз, 1/2 връзка; зехтин, 3 супени лъжици.

Рецептата: 

Салатата от нахут и печен пипер може да бъде сервирана и като салата, и като леко постно ястие. Първата стъпка от рецептата се прилага само в случай, че ползвате суров нахут, а не и при нахут от консерва. Суровият нахут се накисва от вечерта, а на сутринта се вари около час, докато омекне. След като нахут омекне се залива със студена вода и се претърква с ръце, за да паднат люспите. Принципно не е задължително да махате люспите на нахута, но тъй като те са доста плътни е добре да отделите няколко минути за тази процедура.След като сте претрили нахута с ръце отново го заливате с вода и прецеждате, за да паднат люспите. Ако ползвате нахут от консерва тази процедура не се прави, тъй като нахутът е сварен и готов за консумация. Суровият нахут обаче е много по-вкусен, тъй че ако с него ястията винаги стават една идея по-вкусни. Изсипвате нахута в купа. Нарязвате обелените чушки на дребни парчета или ивици и ги добавяте към нахута. Нарязвате и магданоза и чесъна и ги добавяте в купата. Подправяте салатата с ½ чаена лъжица сол, зехтина и 1 супена лъжица лимонов сок. Разбърквате добре. Салатата от нахут и печени чушки / печен пипер е готова за консумация. Може да приготвите салатата и малко преди сервиране, за да може нахута да поеме от ароматите и да се овкуси.
***

Топла салата с киноа и броколи
Рецептата за топла салата с киноа и броколи е още една салата от типа „основно ястие” и също може да замени едно от основните постни хранения. Приготвената с киноа салата е много лека, а тъй като киноа е типичен представител на т. н. суперхрани, може да сте сигурни, че една порция топла салата с киноа ще достави необходимите ви  хранителни вещества дори и по време на постите.

Необходими съставки:

- киноа, 1 чаена чаша;

- броколи, 200 грама;

- зелен боб, 200 грама;

- лимон, 1/2 брой;

- мента, 1/2 чаена лъжица;

- зехтин, 2 супени лъжици.

Рецептата:
Топлата салата с киноа всъщност не е точно салата, или поне е далече от ястието, което в България се възприема като салата. Първо, салатата с киноа е топла, което е доста нетипично за българските салати. Второ топлата салата с киноа е много засищаща, което също не важи за повечето български салати, защото се очаква, че след салатата следва нещо „по-стабилно”. Салата или не, предложеното ястие е много интересно и свежо. Наистина топлата салата с киноа може да бъде сервирана като салата, или като леко основно ястие. Топлата салата с киноа е подходяща за почитателите на здравословното хранене. Топла салата с киноа може да сервирате даже и на вегани, тъй като не съдържа нищо, което да е в разрез с веганското меню. 

1. Първата стъпка от рецептата за топла салата с киноа и броколи е варенето на киноата. Киноата се вари в съотношение 1:2,5 киноа към вода на умерен огън. Добре е освен това да варите киноа под капак. Киноата е сварена, когато вътрешността на зрънцата стане прозрачна, а малките бели обръчи около тях се скъсат.

2. Ако ползвате сурови броколи и зелен боб, то ги задушете за 15 минути в тенджера с ½ чаена чаша подсолена вода под капак. Важно е водата да не е много, за да не се сварят зеленчуците, а да останат по-свежи и сочни. Ако пък ползвате замразени зеленчуци, то тогава количеството вода, което ви е необходимо е съвсем малко, само на дъното на тенджерата. Добавяте към водата зеленчуците и ½ чаена лъжица сол и задушете под капак, за няколко минути, докато зеленчуците се размразят и леко се задушат, като отново внимавате да не станат не задушени, а варени зеленчуци.

3. Смесвате сварената киноа и задушените зеленчуци. Добавяте ментата, нарязания на много ситни парченца лимон, заедно с кората, сол и зехтин и разбърквате. 

